Sysmän Sisun pesäpallojaosto on ottanut kevään 2010 päätavoitteekseen pesäpalloharrastuksen elvyttämisen Itä-Hämeen alueella järjestämällä alakouluikäisille ITÄ-HÄME –pesisturnauksen Sysmässä Väihkylän koulun kentällä lauantaina 22.5.2010. 

Kyseessä on pesäpallon uusi viitepeli, joka on kehitetty vanhasta tutusta lyöntimyllystä ja sitä pelataan 4-6 hengen joukkuein. Turnausta edeltää lajitietouden levittäminen Itä-Hämeen alueella yhteistyössä paikallisten urheiluseurojen ja koululiikunnan kanssa. Seuraavina vuosina turnaus voidaan laajentaa käsittämään kaikenikäiset harrastepelaajat. Turnausta varten on tarkoitus hankkia tarpeellinen määrä välineitä järjestävän seuran puolesta, jotta harrastajia saataisiin mahdollisimman paljon liikkeelle.

Mikä pesiksen lyöntimylly on?

Pesiksen lyöntimylly on pesäpallon uusi viitepeli, joka on kehitetty vanhasta tutusta lyöntimyllystä. Se esittäytyi ensi kertaa 9.9.2009 Turun Kupittaalla. Siinä pelaa kaksi 4-6 hengen joukkuetta. Joukkueiden tavoitteena on tehdä pisteitä. Pisteiden määrä ratkaisee jakson voiton. Jakso päättyy, kun toisella joukkueella on kymmenen pistettä tai kun jaksoa on pelattu kymmenen minuuttia. Pelissä pelataan kaksi jaksoa. Voitettujen jaksojen määrä ratkaisee pelin voittajan. Jaksovoittojen ollessa tasan pelataan Superkisa. Pisteitä saa lyöntivuorolla lyömällä pallon portista läpi. Tällöin pallon on osuttava maahan ennen portin läpäisyä. Pisteen voi myös saada torjuntavuorolla ottamalla kopin lyöntivuorossa olevan joukkueen pelaajan lyönnistä. Pelaaja toimii ottelussa vuorollaan lyöjänä, porttivahtina, kiinniottajana ja syöttäjänä. Pelaajan tavoitteena on lyödä pallo portista läpi ja tämän jälkeen kiiruhtaa heti portille torjumaan toisen joukkueen pelaajan lyöntiä. Tämän lisäksi pelaaja voi yrittää ottaa kiinniottajana omalla kenttäpuolellaan koppeja toisen joukkueen pelaajien lyönneistä.

Toiminnan tavoitteet

Tavoitteena on sytyttää pesäpalloharrastus uudelleen henkiin Itä-Hämeen alueella. Heinolassa, Hartolassa, Sysmässä ja Joutsassa on vahvat pesäpalloperinteet, mutta juniori- ja harrastetoiminta on viime vuodet ollut melko vähäistä. Myös Pertunmaan toivotaan tulevan toimintaan mukaan. 

Pesiksen lyöntimylly on ns. matalan kynnyksen laji ja toiminnan kohderyhmä tulee olemaan todella laaja käsittäen perheet, lapset, nuoret, aikuiset, kaveri- ja työporukat sekä koululuokat. 

ITÄ-HÄME –pesisturnaus Sysmässä lauantaina 22.5.2010

Turnausta varten järjestävä seura hankkii tarpeellisen määrän käyttökelpoisia pesisvälineitä, joita joukkueet voivat käyttää osallistumismaksua (10 euroa/joukkue) vastaan. 

Sarjat ovat

•	Tytöt 1. - 3. lk
•	Pojat 1. - 3. lk
•	Tytöt 4. - 6. lk
•	Pojat 4. - 6. lk

Lisätietoa: http://sysmansisu.sporttisaitti.com/pesapallo/ih-pesis/